Svjetsko prvenstvo u nogometu 2022.
Svjetsko prvenstvo u nogometu 2022 (arapski: 2022 كأس العالم لكرة القدم, Kaʾs al-ʿālam li-kurat al-qadam 2022) jeste 22. po redu Svjetsko prvenstvo u nogometu koje se održava u Kataru od 20. novembra do 18. decembra. Ovo je prvo svjetsko prvenstvo koje se održava u arapskom svijetu i drugo svjetsko prvenstvo ukupno odigrano u Aziji nakon Svjetskog prvenstva 2002. u Južnoj Koreji i Japanu. Uz to, ovo je zadnji turnir u kojem se takmiči 32 reprezentacije, jer će se broj timova povećati na 48 na Svjetskom prvenstvu 2026. u Sjedinjenim Državama, Meksiku i Kanadi. Zbog visokih temperatura u Kataru ljeti, ovo Svjetsko prvenstvo održava se od kraja novembra do sredine decembra i u smanjenom vremenskom okviru od 29 dana. Prva utakmica je odigrana između Katara i Ekvadora na stadionu "Al Bayt" u Al Khoru. Finale će se održati 18. decembra 2022, kada je i Dan državnosti u Kataru. Aktualni pobjednik svjetskog prvenstva je Francuska, koja je u finalu Svjetskog prvenstva u nogometu 2018. pobijedila Hrvatsku rezultatom 4–2.